CELEX: 32019D0054
Language: lt
Date: 2019-01-09 00:00:00
Title: 2019 m. sausio 9 d. Komisijos įgyvendinimo sprendimas (ES) 2019/54 dėl tam tikros privalomosios tarifinės informacijos galiojimo (pranešta dokumentu Nr. C(2019) 142)

14.1.2019   
               
               
                  LT
               
               
                  Europos Sąjungos oficialusis leidinys
               
               
                  L 10/71
               
            
         KOMISIJOS ĮGYVENDINIMO SPRENDIMAS (ES) 2019/54
         2019 m. sausio 9 d.
         dėl tam tikros privalomosios tarifinės informacijos galiojimo
         
            
               (pranešta dokumentu Nr. C(2019) 142)
            
         
         (Tekstas autentiškas tik lenkų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 34 straipsnio 11 dalį ir 37 straipsnio 2 dalies a punktą,
         pasikonsultavusi su Muitinės kodekso komitetu,
         kadangi:
         
                     (1)
                  
                  
                     priede nurodytame sprendime dėl privalomosios tarifinės informacijos (PTI) nustatyta tarifinė klasifikacija yra nesuderinama su Kombinuotąja nomenklatūra (KN), išdėstyta Tarybos reglamento (EEB) Nr. 2658/87 (2) I priede. Ta PTI visų pirma yra nesuderinama su bendrosiomis KN aiškinimo taisyklėmis ir KN kodą 2833 11 00 atitinkančiu prekių aprašymu aiškinant kartu su KN 25 skirsnio 1 pastaba ir KN kodą 2530 90 00 atitinkančiu prekių aprašymu;
                  
               
                     (2)
                  
                  
                     KN 25 skirsnio 1 pastaboje nustatyta, kad to skirsnio pozicijoms priskiriami tik neapdoroti produktai arba produktai, apdoroti panaudojant kelis kitus mechaninius ar fizinius procesus (išskyrus kristalizaciją), o apdegti, degti, pagaminti sumaišant arba apdoroti kitu atitinkamoje pozicijoje nenurodytu būdu produktai tam skirsniui nepriskiriami;
                  
               
                     (3)
                  
                  
                     produktas, su kuriuo susijusi priede nurodyta PTI, savo objektyviomis charakteristikomis ir savybėmis yra tapatus PMO Suderintos sistemos komiteto (SSK) pateiktame klasifikavimo patarime 2530.90/2 aprašytam produktui – lengvai biriems baltiems milteliams, kurių sudėtyje bevandenis dinatrio sulfatas sudaro daugiau kaip 99,2 % masės, gaunamiems tik mechaniniu būdu surenkant tenarditą (bevandenį dinatrio sulfatą), atvirame ore natūraliai susiformavusį mirabilito (dinatrio sulfato dekahidrato), žiemą dėl žemos temperatūros susikristalizavusio iš natūralaus ežero sūrymo, paviršiuje, ir kurie prieš pakuojant išsijojami pro sietą, kurio akučių dydis 0,65 mm. Tame PMO SSK klasifikavimo patarime šis produktas priskiriamas Suderintos sistemos 2530 90 subpozicijai, atitinkančiai Kombinuotosios nomenklatūros 2530 90 00 subpoziciją;
                  
               
                     (4)
                  
                  
                     tas mechaniniu būdu surinktas produktas yra neapdorotas. Iš 25 skirsnio 1 pastabos formuluotės galima aiškiai suprasti, kad į ją neįtraukta tik dirbtinė kristalizacija. Nagrinėjamo produkto kristalizacija vyksta natūraliai, be žmogaus įsikišimo. Natūralaus ežero sūrymo pumpavimas iš vieno telkinio į kitą (kuriame faktiškai vyksta kristalizacija) negali būti laikomas žaliavos apdorojimu, kaip apibrėžta 25 skirsnio 1 pastaboje, nes tai yra tik perkėlimo procesas. Todėl, visų pirma atsižvelgiant į PMO SSK klasifikavimo patarimą 2530.90/2, priede nurodytame PTI sprendime nustatyta produkto tarifinė klasifikacija neatitinka KN kodą 2530 90 00 atitinkančio produktų aprašymo;
                  
               
                     (5)
                  
                  
                     pagal Tarybos sprendimą 87/369/EEB (3) Sąjunga yra Tarptautinės konvencijos dėl suderintos prekių aprašymo ir kodavimo sistemos (Suderintos sistemos (SS)), kurią sudarė Muitinių bendradarbiavimo taryba (Pasaulio muitinių organizacija (PMO)), susitariančioji šalis. PMO SS komitetas (SSK) tvirtina PMO SSK klasifikavimo patarimus, kurie iš esmės yra rekomendacinės Sąjungos tarifinio reguliavimo priemonės;
                  
               
                     (6)
                  
                  
                     2016 m. spalio mėn. vykusioje 58-oje sesijoje SSK patvirtino klasifikavimo patarimą (PMO SSK klasifikavimo patarimas 2530.90/2), pagal kurį produktui, su kuriuo susijusi priede nurodyta PTI, tapatus produktas priskiriamas SS 2530 90 subpozicijai;
                  
               
                     (7)
                  
                  
                     siekiant užtikrinti vienodą Suderintos sistemos aiškinimą ir taikymą tarptautiniu mastu ir atsižvelgiant į tai, kad sprendimas atitinka SS subpozicijos 2530 90 aprašymą, Sąjunga turėtų taikyti šį PMO SSK klasifikavimo patarimą;
                  
               
                     (8)
                  
                  
                     Komisijos komunikate pagal Reglamento (ES) Nr. 952/2013 34 straipsnio 7 dalies a punkto iii papunktį dėl valstybių narių muitinių priimtų sprendimų, susijusių su privalomąja tarifine informacija dėl prekių klasifikavimo muitinės nomenklatūroje (informacija 2017/C 128/01) (4), be kita ko, nurodytas PMO SSK klasifikavimo patarimas 2530.90/2. Todėl jei, vadovaujantis, inter alia, Muitinių bendradarbiavimo tarybos priimtais klasifikavimo patarimais, sprendimai dėl privalomosios informacijos tampa nesuderinami su muitinės nomenklatūros aiškinimu, muitinė tuos sprendimus privalo panaikinti;
                  
               
                     (9)
                  
                  
                     siekiant užtikrinti teisingą ir vienodą prekių tarifinį klasifikavimą, priede nurodyta PTI turėtų būti atšaukta. Todėl tą informaciją pateikusi muitinė, gavusi pranešimą apie šį sprendimą, turėtų ją kuo greičiau atšaukti ir apie tai pranešti Komisijai,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Priedo lentelės 1 skiltyje nurodyta privalomoji tarifinė informacija, kurią pateikė tos lentelės 2 skiltyje nurodyta muitinė dėl 3 skiltyje nurodytos tarifinės klasifikacijos, atšaukiama pagal 2 dalį.
            
            
               2.   Priedo lentelės 2 skiltyje nurodyta muitinė kuo greičiau ir jokiu būdu ne vėliau kaip per 10 dienų nuo pranešimo apie šį sprendimą atšaukia tos lentelės 1 skiltyje nurodytą privalomąją tarifinę informaciją ir apie tai praneša jos adresatui.
            
            
               3.   Atšaukusi privalomąją tarifinę informaciją ir pateikusi pranešimą pagal 2 dalį, muitinė apie tai praneša Komisijai.
            
         
         
            2 straipsnis
            Šis sprendimas skirtas Lenkijos Respublikai.
         
         
            Priimta Briuselyje 2019 m. sausio 9 d.
            
               
                  Komisijos vardu
               
               
                  Pirmininko pavedimu
               
               Stephen QUEST
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
         
            (3)  1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).
         
            (4)  OL C 128, 2017 4 22, p. 1.
      
      
         
            PRIEDAS
            
                        Sprendimo dėl privalomosios tarifinės informacijos Nr.
                     
                     
                        Muitinė
                     
                     
                        Tarifinė klasifikacija
                     
                  
                        1
                     
                     
                        2
                     
                     
                        3
                     
                  
                        PL PL-WIT-2016-00758
                     
                     
                        
                                    Dyrektor Izby Administracji Skarbowej w Warszawie
                                 
                              
                                    ul. Felińskiego 2 B
                                 
                              
                                    01-513 Warszawa
                                 
                              
                                    [Varšuva, Lenkija]
                                 
                              
                     
                        2833 11 00